**logo**

**MELLOMOPPGJØRET**

**2023**

**KS**

**TILBUD**

**NR. 1**

**27. april 2023 kl. 12.00**

MELLOMOPPGJØRET PR. 1. MAI 2023

#### Forhandlingsgrunnlag, jfr. HTA kapittel 6, pkt. 6.2

«Før utløpet av 1. avtaleår, skal det opptas forhandlinger mellom KS og forhandlings­sammenslutningene om eventuelle lønnsendringer for 2. avtaleår.

Partene er enige om at forhandlingene skal føres på grunnlag av den alminnelige økonomiske situasjonen på forhandlingstidspunktet og utsiktene for 2. avtaleår. Lønnsutviklingen i 2022 for arbeidere og funksjonærer i industrien i NHO-området, øvrige offentlige ansatte og andre sammenlignbare tariffområder legges til grunn for forhandlingene. En troverdig ramme for lønnsutviklingen i frontfaget i 2023 er også en del av grunnlaget.

Hvis partene ikke blir enige ved forhandlinger, kan partene si opp Hovedtariffavtalen innen 14 – fjorten – dager etter at forhandlingene er avsluttet og med 14 – fjorten – dagers varsel - med utløp tidligst 1. mai 2023.

Partenes valgte organer (representantskap, landsstyre, hovedstyre) skal ha fullmakt til å godkjenne et forhandlingsresultat eller meklingsresultat.»

I fjor ble årslønnsveksten i industrien samlet i NHO-området 4,0 prosent, mens frontfagsanslaget gitt av NHO i forståelse med LO var 3,7 prosent.

I KS-området ble årslønnsveksten 3,6 prosent i 2022 og i HTA kap. 4 ble den 3,7 prosent.

TBSK (Teknisk beregnings- og statistikkutvalg for kommunesektoren) la fram sin rapport 27.2.2023 med bl.a. tall for lønnsutviklingen, lønnsoverheng til 2023 og den gjennomsnittlige lønnsglidningen i KS-tariffområde. KS viser til dette.

På bakgrunn av vurderinger gjort av NHO, i forståelse med LO, anslås årslønnsveksten i industrien

samlet i NHO-området til 5,2 prosent i 2023.

#### 2. KS vil legge følgende til grunn for forhandlingene

KS’ overordnede posisjoner ved mellomoppgjøret i 2023 bygger på frontfagsmodellens viktige del i det inntektspolitiske samarbeidet og den koordinerte lønnsdannelsen. Partene har felles ansvar for lønnsdannelsen, og må finne en helhetlig løsning innenfor modellens normdannende funksjon over tid.

Det forhandles etter følgende hovedlinjer:

* Mellomoppgjøret 2023 gjennomføres med en økonomisk ramme som, innenfor kommunenes og fylkeskommunenes lønnsevne, tar hensyn til sektorens konkurranseevne i arbeidsmarkedet, lønnsutviklingen i sammenlignbare tariffområder og situasjonen i konkurranseutsatt næringsliv.
* Innenfor rammen tilstrebes en balansert profil som ivaretar alle partenes interesser.

#### 3. Økonomi

Det gis generelle tillegg til alle ansatte som omfattes av HTA kapittel 4. Lønnstilleggene gis med virkningsdato 1.5.2023.

Garantilønnstabellen reguleres tilsvarende.

**KS vil i senere møter konkretisere våre tilbud, og tar forbehold om nye og/eller endrede tilbud under forhandlingene.**